钦定古今图书集成/明伦汇编/官常典/第647卷 > 汪必达
## 钦定古今图书集成/明伦汇编/官常典/第647卷 > 汪必达

按《黟县志》：必达字兼善，自幼天姿警悟，引笔落纸，灿
然成章，于《礼记》为尤长，每出诸儒笺诂之外。乾道二
年丙戌，诏省选生员，必达冠首选。司业程大昌见其
文，惊曰：“吾州有士如此！”深加赏识。同弟必进，登乙未
进士第，初分教滁阳，改岳阳。以师道自重，所至人士
归向。改知旌德县，务教化。邑有父讼子，必达谓父子
“至恩，忍以私庭言语闻官乎？”令吏授父以杖，自笞其
子，已而感悟，父子如初。有以犹子为后，继，得孽子，乃
出之。必达必复之，不容，遣斥。郡境荒饥，发县廪捐价
赈粜，为文勉谕富民赒恤，全活甚众。御史陈士楚行
部至境，曰：“旌德真福地也。”以疾卒于官。